Szám: 1-1/2015. 2. sz. napirendi pont

**ELŐTERJESZTÉS**

***Zalaszentgrót Város Önkormányzata Képviselő-testületének***

***2015. január 12-i rendkívüli ülésére***

**Tárgy:** Települési Értéktár Bizottság létrehozása, Tájegységi Értéktár Bizottságba delegálás

**Települési Értéktár Bizottság létrehozása:**

Az Országgyűlés a 2012. április 2-án tartott ülésnapján elfogadta a magyar nemzeti értékekről és a hungarikumokról szóló 2012. évi XXX. sz. törvényt (a továbbiakban: Htv.). A jogszabály megalkotásának célja az országos és helyi értékek tudatosítása, számbavétele és védelmének biztosítása. A Htv. az önkormányzatokra kötelező feladatot nem ró, csupán lehetőséget teremt a helyi (települési) értéktárak létrehozására, amely a megyei, az országos és a külhoni értéktárakkal együtt képez egységes egészet.

A Htv. végrehajtására kiadott, a magyar nemzeti értékek és hungarikumok gondozásáról szóló 114/2013. (IV. 16.) Korm. rendelet (a továbbiakban: Rendelet) 2.§ (1) bekezdése akként rendelkezik, hogy a települési önkormányzat a Rendelet hatálybalépésétől számított 60 napon belül az önkormányzatnak döntést hoz arról, hogy kíván-e élni a települési értéktár létrehozásának lehetőségével.

Zalaszentgrót Város Önkormányzat Képviselő-testülete a 2013. július 18-án tartott ülésén, a 96/2013. (VII.18.) számú határozatával döntött arról, hogy hozzájárul a települési értéktár – Htv. 1.§ (1) bekezdés e) pontja alapján a települési önkormányzat területén fellelhető nemzeti értékek adatait tartalmazó gyűjtemény – létrehozásához.

A Htv*.* 3. §-a a települési önkormányzat részére az alábbi lehetőségeket kínálja a települési értéktár létrehozásával kapcsolatban:

1. Települési Értéktár Bizottságot létrehozása, vagy
2. a település területén működő, már korábban is nemzeti értékek azonosítását, gondozását végző állami, települési önkormányzati, egyházi vagy társadalmi szervezet által fenntartott intézmény, szervezet vagy azok szervezeti egységei, vagy a településfejlesztésben tevékenykedő külső területfejlesztési, vidékfejlesztési szervezet megbízása.

Zalaszentgrót Város esetében a Települési Értéktár Bizottság létrehozását tartjuk indokoltnak, amelynek feladataként a települési értékek azonosítása, a helyi értékeket tartalmazó gyűjtemény létrehozása, gondozása, a megyei értéktárral történő kapcsolattartás jelölhető meg.

 A Települési Értéktár Bizottságok létrehozásával és működésével kapcsolatos feladatokat a Rendelet 3. § -ában foglaltak határozzák meg az alábbiak szerint:

* a települési értéktár bizottság legalább 3 tagból áll;
* munkájába bevonja a helyi, illetve megyei közművelődési feladatellátás országos módszertani intézményét, továbbá az értékek gyűjtésével, megőrzésével, hasznosításával foglalkozó országos és területi illetőségű szakmai és civil szervezeteket;
* félévente, legkésőbb a félévet követő hónap utolsó napjáig beszámol a tevékenységéről a képviselő-testületnek.
* a települési értéktár bizottság működéséhez és feladatainak ellátásához szükséges pénzügyi, tárgyi és ügyviteli feltételeket a helyi önkormányzat biztosítja.
* a települési értéktár bizottság működési szabályzatát az önkormányzat képviselő-testülete határozza meg.

Zalaszentgrót Város esetén létrehozandó Települési Értéktár Bizottság létszámát 3 főben indokolt megállapítani, amely tagjainak és elnökének az alábbi személyeket javaslom:

* Elnök: Baracskai József polgármester
* Tagok: Beke László települési képviselő, Zalaszentgrót Város Önkormányzat Képviselő-testülete Humán Ügyek Bizottságának elnöke

 Varga István, a Városi Könyvtár és Művelődési-Felnőttképzési Központ igazgatója

**Tájegységi Értéktár Bizottság:**

A ZalA-KAR Térségi Innovációs Társulás, mint a korábbi kistérség 25 települését magában foglaló szervezet Operatív Bizottsága indokoltnak tartja tájegységi értéktár létrehozását, amely a Htv. 1.§ (1) bekezdés d) pontja alapján a több települési önkormányzat területén fellelhető nemzeti értékek adatait tartalmazó gyűjtemény. Tájegységi Értéktár Bizottságot ugyanazon megye területén lévő több szomszédos település önkormányzatai hozhatnak létre.

A zalaszentgróti kistérség településeit érintő Tájegységi Értéktár Bizottság létrehozása előkészítés alatt áll, amelynek célja a több települési önkormányzat területén fellelhető nemzeti értékek adatait tartalmazó gyűjtemény létrehozása, gondozása; az értékek azonosítása; a megyei értéktárral történő kapcsolattartás.

Zalaszentgrót Város körzetközponti szerepe miatt fontos Zalaszentgrót Város képviseletének biztosítása a Tájegységi Értéktár Bizottságban. Erre tekintettel javasolt a Zalaszentgróti Települési Értéktár Bizottságból 1 fő delegálása a zalaszentgróti térség tekintetében létrehozandó Tájegységi Értéktár Bizottságba, amely feladatok ellátására Beke László települési képviselő urat javaslom.

Kérem a Tisztelt Képviselő-testületet, hogy a napirend megvitatását követően az alábbi határozati javaslatot elfogadni szíveskedjen.

**Határozati javaslat:**

1. Zalaszentgrót Város Önkormányzat Képviselő-testülete a magyar nemzeti értékekről és hungarikumokról szóló 2012. évi XXX: törvény 3.§ (2) bekezdése, valamint a magyar nemzeti értékek és a hungarikumok gondozásáról szóló 114/2013. (IV.16.) Korm. rendeletben foglaltak alapján a 3 főből álló Települési Értéktár Bizottságot hoz létre Zalaszentgróti Települési Értéktár Bizottság elnevezéssel, amely elnökének és tagjainak az alábbi személyeket választja meg:
* Baracskai József polgármester (elnök)
* Beke László települési képviselő, Zalaszentgrót Város Önkormányzat Képviselő-testülete Humán Ügyek Bizottságának elnöke (tag)
* Varga István Városi Könyvtár és Művelődési-Felnőttképzési Központ igazgatója (tag)

A képviselő-testület megbízza a Zalaszentgróti Települési Értéktár Bizottság tagjait, hogy a helyi értéktár összeállítását, a Zala Megyei értéktárba történő bekerülését, valamint az egyéb, jogszabály által meghatározott feladatokat folyamatosan koordinálja.

A képviselő-testület felkéri a jegyzőt, hogy tegye meg a szükséges intézkedéseket és készítse elő a Zalaszentgróti Települési Értéktár Bizottság Működési Szabályzatát.

Felelős: Baracskai József polgármester

 Dr. Simon Beáta jegyző

Határidő: 2015. január 31.

1. Zalaszentgrót Város Önkormányzat Képviselő-testülete egyetért a magyar nemzeti értékek és hungarikumok gondozásáról szóló 114/2013. (IV.16.) Korm. rendelet 2.§ (2) bekezdése alapján a zalaszentgróti térség vonatkozásában a Tájegységi Értéktár Bizottság létrehozásával. Zalaszentgrót Város Önkormányzat Képviselő-testülete a Zalaszentgróti térség területén létrehozandó Tájegységi Értéktár Bizottságba Beke Lászlót, a Zalaszentgróti Települési Értéktár Bizottság tagját delegálja.

Felkéri a jegyzőt, hogy tegye meg a szükséges intézkedéseket.

Felelős: Dr. Simon Beáta jegyző

Határidő: azonnal

Zalaszentgrót, 2015. január 9.

 Baracskai József

 polgármester

A határozati javaslat a törvényességi

előírásoknak megfelel.

 Dr. Simon Beáta

 jegyző